Patru persoane, între care un minor în vârstă de 7 ani, au fost rănite, vineri, în urma coliziunii dintre două autoturisme în localitatea Bălţăteşti, a informat Inspectoratul pentru Situaţii de Urgenţă (ISU) Neamţ, potrivit Agerpres.
Unul din cele doua autoturisme s-a răsturnat iar femeia aflată la volan a rămas încarcerată.
"Cu ajutorul echipamentelor specifice din dotarea autospecialei pentru descarcerare, pompierii au intervenit pentru scoaterea victimei din autoturismul răsturnat. Femeia, de aproximativ 26 de ani, cu multiple traumatisme a fost preluată de un echipaj al Serviciului de Ambulanţă Judeţean şi transportată la Unitatea de Primiri Urgenţe Piatra-Neamţ", a declarat purtătorul de cuvânt al ISU Neamţ, locotenentul Irina Popa.
Şi celelalte trei victime au fost transportate la spital.
Poliţiştii rutieri efectuează cercetări în cadrul unui dosar penal privind infracţiunea de vătămare corporală din culpă.